༡༩༧༩ནས་བོད་རང་སྐྱོང་ལྗོངས་ཟེར་བའི་ནང་།སྲིད་བྱུས་ཕྲན་བུའི་གུ་ཡངས་བྱུང་སྟེ།བོད་ཡིག་གི་ཐད་ཉམས་པ་སླར་གསོ་དང་།མི་ཉམས་གོང་འཕེལ་གྱི་རྣམ་པ་གསར་པ་ཞིག་ཐོན་འགོ་ཚུགས་ཤིང་།༡༩༨༧།༨༨ལོར་པཎ་ཆེན་རིན་པོ་ཆེ་སོགས་ཀྱིས་ཤུགས་ཆེའི་འབད་བརྩོན་འོག་བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་དང་འབྲེལ་བའི་གཏན་འབེབས་དང་།དེ་ལག་བསྟར་བྱེད་ཕྱོགས་ཀྱི་ཞིབ་སྲོལ་ཡིག་ཆ་ཡོངས་བསྒྲགས་བྱེད་ཐུབ་པ་བྱུང་ཡོད།དུས་ཡུན་དེའི་ནང་།བོད་རང་སྐྱོང་ལྗོངས་ཞེས་པའི་ནང་།མཐོ་རིམ་སློབ་འབྲིང་བར་གྱི་ཚན་རིག་དང་།ཨང་རྩིས།ས་ཁམས་སོགས་ཀྱི་སློབ་ཚན་ཡོངས་རྫོགས་བོད་ཡིག་ཏུ་ཕབ་སྒྱུར་བྱས་ཏེ།སློབ་གྲྭ་ཁག་ཅིག་ལ་ལག་བསྟར་བྱེད་འགོ་བཙུགས་པ་དང་།བོད་ཀྱི་རྩོམ་རིག་སྒྱུ་རྩལ་དང་།བོད་ལྗོངས་ནང་བསྟན།གངས་ལྗོངས་རིག་གནས།ལྷོ་ཁའི་རྩོམ་རིག་སྒྱུ་རྩལ།བོད་ལྗོངས་སློབ་གསོ།སྤང་རྒྱན་མེ་ཏོགབོད་ལྗོངས་ཞིབ་འཇུག་སོགས་ཀྱི་བོད་ཡིག་དུས་དེབ་ཀྱང་མང་པོ་ཞིག་གཅིག་མཇུག་གཉིས་མཐུད་དུ་གསར་འདོན་བྱས་པ་རེད།དེར་བརྟེན།དུས་ཐུང་རིང་བོད་ཡིག་གི་ཐོག་ནས་རང་རྐྱ་འཕེར་བའི་ལས་ཀ་བྱེད་ཐུབ་མཁན་གང་འཚམས་ཤིག་གསོ་སྐྱོང་ཐུབ་ཡོད།